b'\n_START_ARTICLE_\nMogollon kultura\n_START_PARAGRAPH_\nMogollon kultura /Ime dolazi po planinama Mogollon/, prehistorijska kultura koja se javila, izme\xc4\x91u 200 i 1450 godine , na ameri\xc4\x8dkom jugozapadu na granici dana\xc5\xa1njih dr\xc5\xbeava Arizona i Novi Meksiko._NEWLINE_Mogolonu je prethodila kultura Cochise, a nau\xc4\x8dnici je je dijele na pet razvojnih perioda: Mogollon 1 i 2 izme\xc4\x91u 200-650; Mogollon 3, 650\xe2\x80\x93850; Mogollon 4, 850\xe2\x80\x931000; i Mogollon 5, 1000\xe2\x80\x931450, koji uklju\xc4\x8duje i klasi\xc4\x8dnu Mimbre fazu, 1050\xe2\x80\x931200. Ljudi Mogollona poznaju lon\xc4\x8dariju, koja je vjerojatno do\xc5\xa1la sa juga, iz Meksika. U periodu 1 lon\xc4\x8darija je sme\xc4\x91e boje, dok se u periodu 2 javlja dekoracija, rektilinearni dizajni._NEWLINE_U periodu Mogollon 1 ljudi \xc5\xbeive u malenim selima u ku\xc4\x87ama od o\xc5\xbebukanog pletenog \xc5\xa1iblja, ukopane u tlo od 10 do 40 in\xc4\x8di (25 do 100 cm), sa ulazom kroz tunel. Glavna hrana ovih ljudi je divlje sjemenje, korijenje i orasi. Kao lovci hvataju sitniju divlja\xc4\x8d, osobito ze\xc4\x8deve i gu\xc5\xa1tere. Tijekom perioda Mogollon 2 lon\xc4\x8darija je raznovrsnija. Ljudi po\xc4\x8dinju sa uzgojem kukuruza i lovom na krupniju divlja\xc4\x8d (jelen)._NEWLINE_Period Mogollon 3 glavne promjene do\xc5\xbeivljava na lon\xc4\x8dariji, crveno-na-sme\xc4\x91e. Ku\xc4\x87e su ve\xc4\x87e a grade se i posebne ceremonijalne zgrade, kive, \xc5\xa1to je mogu\xc4\x87i utjecaj Anasazija sa sjevera Novog Meksika._NEWLINE_U periodu Mogollon 4. zemunice se grade upotrebom kamena, a u 5. periodu bit \xc4\x87e zamijenjene nastambama od \xc4\x87erpi\xc4\x8da (adobe houses) koje se grade izravno na tlu i imaju jedan do tri ili vi\xc5\xa1e katova. Najslavniji lokalitet je Paquim\xc3\xa9 u meksi\xc4\x8dkoj saveznoj dr\xc5\xbeavi Chihuahua._NEWLINE_Lon\xc4\x8darija, crno-na-bijelo, utjecaj je Anasazija, javlja se u 4. i 5. periodu.'